Document ID: 32010D0171

KOMMISSIONENS AFGØRELSE
af 22. marts 2010
om ændring af bilag I til beslutning 2009/177/EF for så vidt angår Irlands og Ungarns overvågningsprogrammer og Irlands status som fri for visse sygdomme hos vanddyr
(meddelt under nummer K(2010) 1625)
(EØS-relevant tekst)
(2010/171/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 44, stk. 1, første afsnit, og artikel 49, stk. 1, og
ud fra følgende betragtninger:
(1)
Ved Kommissionens beslutning 2009/177/EF af 31. oktober 2008 om gennemførelse af Rådets direktiv 2006/88/EF for så vidt angår overvågnings- og udryddelsesprogrammer og status som sygdomsfri for medlemsstater, zoner og segmenter (2) er der opstillet en liste over medlemsstater, zoner og segmenter, der er omfattet af godkendte overvågningsprogrammer for så vidt angår en eller flere af de ikke-eksotiske sygdomme, der er opført i del II i bilag IV til direktiv 2006/88/EF (i det følgende benævnt »ikke-eksotiske sygdomme«). Beslutning 2009/177/EF indeholder ligeledes en liste over medlemsstater, zoner og segmenter, der er erklæret sygdomsfrie for så vidt angår en eller flere af de pågældende sygdomme.
(2)
I del A i bilag I til beslutning 2009/177/EF er der opstillet en liste over medlemsstater, zoner og segmenter, der er omfattet af godkendte overvågningsprogrammer, og i del C i samme bilag er der opstillet en liste over medlemsstater, zoner og segmenter, der er erklæret sygdomsfrie for så vidt angår en eller flere af de ikke-eksotiske sygdomme.
(3)
Irland og Ungarn har indgivet ansøgning til Kommissionen om godkendelse af flerårige overvågningsprogrammer vedrørende Koi-herpesvirussygdom (KHV). Disse programmer opfylder godkendelseskravene i direktiv 2006/88/EF og beslutning 2009/177/EF. De bør derfor godkendes og optages på listen i del A i bilag I til beslutning 2009/177/EF.
(4)
Hele Irland, undtagen Cape Clear Island, er for øjeblikket opført på listen i del C i bilag I til beslutning 2009/177/EF som erklæret fri for egtvedsyge (VHS). Irland har sendt Kommissionen en erklæring om, at Cape Clear Island er fri for den pågældende sygdom. Denne erklæring blev tilføjet til dagsordenen for mødet den 12. januar 2010 i Den Stående Komité for Fødevarekæden og Dyresundhed. Erklæringen opfylder kravene til en erklæring om sygdomsfrihed i direktiv 2006/88/EF og beslutning 2009/177/EF. Hele Irland bør derfor erklæres fri for VHS. Del C i bilag I til beslutning 2009/177/EØF bør ændres i overensstemmelse hermed.
(5)
Beslutning 2009/177/EF bør derfor ændres i overensstemmelse hermed.
(6)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag I til beslutning 2009/177/EF ændres som angivet i bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 22. marts 2010.

Labels: 0
18
15
6